Document ID: 32014R0715

KOMISJONI MÄÄRUS (EL) nr 715/2014,
26. juuni 2014,
millega muudetakse Euroopa Parlamendi ja nõukogu määruse (EÜ) nr 1166/2008 (mis käsitleb põllumajanduslike majapidamiste struktuuriuuringuid ja põllumajanduslike tootmismeetodite uuringut) III lisa 2016. aastal läbiviidava põllumajanduslike majapidamiste struktuuriuuringuga kogutavate karakteristikute loetelu osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 19. novembri 2008. aasta määrust (EÜ) nr 1166/2008, mis käsitleb põllumajanduslike majapidamiste struktuuriuuringuid ja põllumajanduslike tootmismeetodite uuringut, (1) eriti selle artikli 7 lõiget 2,
ning arvestades järgmist:
(1)
Määrusega (EÜ) nr 1166/2008 nähakse ette põllumajanduslike majapidamiste struktuuri uuringute programm kuni 2016. aastani.
(2)
On vaja koguda andmeid pärast 2013. aastat ühise põllumajanduspoliitika läbivaatamisega seotud meetmete rakendamise jälgimiseks. Lisaks on vaja koguda andmeid maaelu arenguga seotud meetmete rakendamise jälgimiseks (2).
(3)
Puudub statistiline teave toitainete kasutamise, niisutamise ja põllumajanduslike tootmismeetodite kohta, mis oleks seotud struktuuriandmetega üksikute majapidamiste tasandil. Seetõttu on vaja parandada toitainete ja vee kasutamist ning põllumajanduslikes majapidamistes kasutatavaid põllumajanduslikke tootmismeetodeid käsitleva teabe kogumist, esitada täiendavaid andmeid põllumajanduse keskkonnapoliitika arendamiseks ja parandada põllumajanduse keskkonnanäitajate kvaliteeti.
(4)
Karakteristikute loetelu muutmise aluseks on põhimõte, et üldine koormus jääb samaks, kuna need muutujad, mis on aegunud nendega seotud õigusaktide muutmise tõttu, või muutujad, mis on ühekordselt välja jäetud 2016. aastal, jäetakse välja, kuid teised lisatakse, seda peamiselt põllumajandusliku statistilise teabe kasvavate ja muutuvate vajaduste tõttu, mis on seotud uute 2020. aastaks seatud ühise põllumajanduspoliitika eesmärkidega, eriti võttes arvesse keskkonnahoidlikkuse suurendamist ja sellega seoses vajatavat põllumajanduse keskkonnateavet, pidades silmas ka seda, et ELi rahaline toetus uuringu läbiviimiseks püsib muutumatuna.
(5)
Määrust (EÜ) nr 1166/2008 tuleks seepärast vastavalt muuta.
(6)
Käesoleva määrusega ettenähtud meetmed on kooskõlas alalise põllumajandusstatistika komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1166/2008 III lisa asendatakse käesoleva määruse lisaga.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. juuni 2014

Labels: 12
19
6